På en shelterplads nær Vadum blev en mand lørdag fundet død. Den afdøde formodes at være en 58-årig mand fra lokalområdet. Få timer efter blev en 44-årig mand anholdt og er nu sigtet for drab i forbindelse med fundet på shelterpladsen. Blot en times tid efter den livløse mand blev fundet, gik venindeparret Kirsten Østerbæk og Lene Kristensens gåtur forbi shelterpladsen øst for Vadum. Søndag lagde de to beboere fra Vadum endnu turen forbi shelterpladsen. - Man kan ikke se spor derinde. Der er ingen efterladenskaber, andet end ølflasker og nogle poser, siger Kirsten Østerbæk. - Jeg tænker, det selvfølgelig er lidt uhyggeligt. Min veninde og jeg var jo lige gået forbi ved det tidspunkt. Venindeparret blev overrasket over, at et formodet drab skulle have fundet sted i området. Selv hørte de intet, da de gik forbi shelterpladsen lørdag eftermiddag. Alligevel har en god gennemgang af gårsdagens tur vakt en undren. - Vi havde hørt et skud, men det var nok bare en måge, der var blevet skudt ovre på flyvestationen eller et eller andet, men vi kunne ikke lade være med at tænke på, om det måske var det, der var sket her, siger Lene Kristensen. - Det kommer tæt på Én ting kan de to beboere dog nemt blive enige om. Nemlig at hændelsen ikke gør dem det mindste utrygge ved at bo i området. - Jeg er ikke blevet nervøs i hvert fald. Slet ikke, siger Lene Kristensen, mens Kirsten Østerbæk stemmer i: - Jeg er ikke utryg. Jeg føler mig sikker, siger hun. På samme vis føler pensionist og beboer i Vadum, Chresten Møller Nielsen, efter gårsdagens fund nær den nordjyske landsby. Men på trods af, at hændelsen ikke skaber utryghed, sætter det alligevel nogle tanker igang hos byens indbyggere. - Når det kommer så tæt på, begynder man at blive lidt nervøs. Man begynder at tænke over det, siger han til TV2 Nord og fortsætter: - Vi bor jo i et rækkehus, så vi taler om det, når vi mødes udenfor. Nordjyllands Politi kan endnu ikke komme ind på en formodet dødsårsag, men hændelsen bliver efterforsket som et drab. Søndag vil der blive foretaget afhøringer og forhøringer, og så vil der blandt andet på findestedet blive sikret spor. Den 44-årige anholdte vil blive fremstillet i et grundlovsforhør i Retten i Aalborg søndag eftermiddag.

Opsummering:
Fundet af en livløs person ved en shelterplads vækker undren hos områdets beboere.